Papersnake/gushiwen huggingface dataset:
采桑子
冯延巳（五代）

小庭雨过春将尽，片片花飞。独折残枝，无语凭阑只自知¤

玉堂香暖珠帘卷，双燕来归。君约佳期，肯信韶华得几时。

马嘶人语春风岸，芳草绵绵。杨柳桥边，落日高楼酒旆悬¤

旧愁新恨知多少，目断遥天。独立花前，更听笙歌满画船。

西风半夜帘栊冷，远梦初归。梦过金扉，花谢窗前夜合枝¤

昭阳殿里新翻曲，未有人知。偷取笙吹，惊觉寒蛩到晓啼。

酒阑睡觉天香暖，绣户慵开。香印成灰，独背寒屏理旧眉¤

朦胧却向灯前卧，窗月徘徊。晓梦初回，一夜东风绽早梅。

小堂深静无人到，满院春风。惆怅墙东，一树樱桃带雨红¤

愁心似醉兼如病，欲语还慵。日暮疏钟，双燕归栖画阁中。

画堂灯暖帘栊卷，禁漏丁丁。雨罢寒生，一夜西窗梦不成¤

玉娥重起添香印，回倚孤屏。不语含情，水调何人吹笛声。

笙歌放散人归去，独宿江楼。月上云收，一半珠帘挂玉钩¤

起来检点经游地，处处新愁。凭仗东流，将取离心过橘州。

昭阳记得神仙侣，独自承恩。水殿灯昏，罗幕轻寒夜正春¤

如今别馆添萧索，满面啼痕。旧约犹存，忍把金环别与人。

微风帘幕清明近，花落春残。尊酒留欢，添尽罗衣怯夜寒¤

愁颜恰似烧残烛，珠泪阑干。也欲高拌，争奈相逢情万般。

画堂昨夜愁无睡，风雨凄凄。林鹊争栖，落尽灯花鸡未啼¤

年光往事如流水，休说情迷。玉箸双垂，只是金笼鹦鹉知。

寒蝉欲报三秋候，寂静幽居。叶落闲阶，月透帘栊远梦回¤

昭阳旧恨依前在，休说当时。玉笛才吹，满袖猩猩血又垂。

洞房深夜笙歌散，帘幕重重。斜月朦胧，雨过残花落地红¤

昔年无限伤心事，依旧东风。独倚梧桐，闲想闲思到晓钟。

花前失却游春侣，极目寻芳。满眼悲凉，纵有笙歌亦断肠¤

林间戏蝶帘间燕，各自双双。忍更思量，绿树青苔半夕阳。
陌上花
胡天游(元)（元代）

陌上花，开满陌，金屋美人归未得。
流苏绣帐掩香尘，目断君王片云隔。
九重宴罢移宫烛，歌管声残更漏促。
自临宝榻拂鸾笺，细字斜行写心曲。
陌上花，开满枝，掌中美人知不知。
翠眉蝉鬓今何似，趁取花时缓缓归。
书中未尽叮咛意，更遣青鸾口传语。
陌上花，年年好。
掌中人，年年老。
春光烂漫不归来，转眼残红满芳草。
一封书，千万嘱。油壁车，黄金犊。
花边待，花底宿。缓缓归，莫愆期。
入连云栈
沈廉（清代）

飞栈盘空鸟路分，烟岚雾树合氤氲。人缘蚁垤纷相引，风递猿声断更闻。

百道争飞天外瀑，千峰乱插马头云。身当绝境浑忘险，不觉频穿虎豹群。
答韩持国
王安石（宋代）

知公尚忆洛城中，醉里穿花满袖风。
花亦有知还有恨，今为红药主人翁。
取维扬红玉楼子于层阁芍药种迟而未至
耶律铸（宋代）

红玉楼当在玉京，千层阁合在层城。延留应欲腾光价，待合琼花作伴行。
和杜东原怀女兄 其一
徐庸（明代）

白发同胞姊，吟诗屡问安。一贤今见少，多寿古称难。

椿树生清荫，萱花吐合欢。儿孙隆盛日，百岁享团栾。
妾薄命
王铚（宋代）

寒闺有静女，十载念远征。
命似绛绡薄，身同朝露轻。
存心合欢绮，待得机杼成。
从来君独赏，讵可卖都城。
凭梦欲寄远，旧路春草生。
独夜理瑶琴，泪烛剪不明。
待谁相应节，要自不胜情。
会有不眠者，听此断肠声。
颂古七十六首 其三十八
释士圭（宋代）

娄罗须要逞聪明，金榜何曾得挂名。捋下幞头归去好，莫骑驴子傍人门。
淳祐祭海神十六首
佚名（隋代）

百川所归，天地之左。
澒洞鸿蒙，功高善下。
行都攸依，百禄是荷。
制币嘉玉，以侑以妥。
沁园春（寿胡守）
陈士豪（宋代）

把酒西湖，问梅一笑，为谁试花。有淡庵人品，精忠许国，文昌地位，清白传家。鸾检封芝，麟符剖竹，立马嘶风催戌瓜。从今好，听夜郎江上，谯鼓喧挝。

雌堂玉暖吴娃。向燕寝香中早放衙。但一麾十里，风清画戟，五溪六诏、云拥高牙。褒玺疏荣，锋车趣召，万寿杯中色翠霞。何须更，问武陵玉屑，勾漏丹砂。
欧桢伯贻桂树
梁有誉（明代）

岭峤空传八桂林，汝多双干自丹岑。高枝寒拂星榆影，侧叶晴分若水阴。

仙客偶从庐岳遇，词人谩向小山寻。何如岁晚幽窗下，金粟香飘对苦吟。
州宅杂咏 细香堂
王十朋（宋代）

官舍谁为友，青青只此君。细香来燕寝，奚用炷炉熏。
句
黄夷简（宋代）

宿雨一番蔬甲嫩，春山几焙茗旗香。
会压沙寺观梨花
强至（宋代）

小队逶迤驻宝坊，只园花发认昆冈。
日高恐释三春雪，风细犹传数里香。
垢染了无依佛界，品流逾重被台光。
更蒙佳句形珍赏，漫说寒梅竞效妆。
韩庄闸舟中七夕杂诗得十三绝句 其三
姚燮（清代）

梧桐院落静栖鸦，暗芜红□篆影斜。又误今年好时节，玉阶愁绝女儿花。
厓山吊古
李秉同（明代）

矗矗丛祠隐隐碑，荒陵何处到今疑。伤心岭海浮征舸，回首陈桥捲战旗。

一木可能支大厦，千金无计赎孤儿。翠华黄屋空尘迹，绿水青山似旧时。
吴小村
文天祥（宋代）

万里飘零命羽轻，归来喜有故人迎。
雷潜九地声元在，月暗千山魄再明。
疑是仓公回已死，恍如羊祜说前生。
夜阑相对真成梦，清酒浩歌双剑横。
饮伯山家因留宿
陆游（宋代）

小醉悠然不作酲，断云飞尽却成晴。
月生檐外见帘影，风下城头闻角声。
岸帻莎庭便发冷，酌泉桐井觉魂清。
鸡号忽报明星上，梦破虚皇白玉京。
颂古五十七首
释道昌（宋代）

迅雷不及掩耳，畔椿脚若长，
耳畔雷声四起。牛起拄杖为他中畔，
上上人来过不打。秦人一入桃花源，
子孙千世为神仙。
次韵仲退元日
徐瑞（宋代）

上元曾记昔年游，歌曲如山浩莫收。
公子喜陪苍玉佩，佳人笑指水晶球。
一天星斗飘仙乐，万顷芙蓉簇彩楼。
风雪与谁堪说梦，酒兰惊觉在吾州。
送陈佥宪梦祥考绩还江西绝句二首 其二
祁顺（明代）

同乡情谊夙相亲，尊酒临岐语更真。懒把词章誇德政，使君非是为名人。
六言
东方朔（两汉）

合樽促席相娱，计策弃捐不收。
宝莲官舍偶作
杨简（宋代）

云海湖山有主人，宝莲峰顶露精神。
有时领客登高去，亲手挑窗对景新。
万里苍茫融妙意，三杯虚白浴天真。
出门更有殷勤在，为奏松风又色伦。
送岑云阶 其二
丘逢甲（清代）

南天一柱靖边尘，武纬文经百政新。辽主能教戒生事，邺侯安得乞閒身？

云中守自须名将，河内人犹借重臣。乡国三年功百世，讴歌何止晋秦民？
梅村先生枉驾相访，酒间商榷绥寇纪略，有感赋此
钱曾（清代）

迢然影事未能忘，郑重停车问草堂。借箸漫言山聚米，引杯兼笑海生桑。

秦关鹿走当年火，吴苑乌啼此夜霜。指点旧京愁历历，为公枨触恨偏长。
子羽投诗
张红桥（明代）

桂殿焚香酒半醒，露华如水点银屏。
含情欲诉心中事，羞见牵牛织女星。
谢江州陆签判寄糖蟹 其一
韩驹（宋代）

故人书札访林泉，郭索相随到酒边。未擘团脐先一笑，二螯能覆两觥船。
淳佑己酉月正人日春雨堂宴三学同舍即事
郑霖（宋代）

十年随牒访三高，不觉星星上鬓毛。
尚忆齑盐形夜梦，聊因椒柏荐春醪。
文盟再会知何日，臭味相投属我曹。
总是虞庠旧培植，致君当不愧夔皋。
醉眠亭
杨蟠（宋代）

清簟疏帘一醉身，寂寥不称咏诗人。
春风亦有怜才意，故摆残花作绣茵。
蓦山溪
吴舜选（宋代）

园林何有，修竹摇苍翠。春到小桃蹊，看绿满、一池春水。花开日暖，儿侄竞追随，挑野蔌，纲溪鱼，有酒多且旨。

去来聚散，无必亦无意。说地或谈天，更休问、语言粗细。谁强谁弱，谁是又谁非，过去事，未来事，一枕腾腾睡。
偈颂二十五首
释普岩（宋代）

出现杨州，坐断寿丘。
脚跟不点地，赢得一身愁，
不是冤家不聚头。
甘草子 题秋亭把书图
李良年（清代）

青壁。如此茅檐，如此闲吟客。四五叶秋声，两三枝秋色。

石径苔扉谁能问，问底爱、空山萧寂。才到人间愁无数，悔半生游屐。
寄袁校书
许浑（唐代）

扰扰换时节，旧山琪树阴。犹乖清汉志，空负白云心。
广陌埃尘远，重门管吹深。劳歌极西望，芸省有知音。
题袁氏东隅书舍
陈嘉言（唐代）

积善君家庆有馀，林泉静处乐安居。元回庭下梅先发，春到窗安草不除。

风气入帘生几席，芸香满架润诗书。丈夫自有飞腾志，晚驾蒲轮就聘车。
木棉花歌
梁佑逵（明代）

长虹漠漠澹黄昏，绛节云中拥万神。霞标初建城头上，甲光向日开金鳞。

光摇夹岸迷颜色，大树将军谁者识。一望平原若火燎，疑是田单破燕日。
白公草堂
杨时（宋代）

炉峰袅袅晓烟轻，云入屏帏一枕清。
高兴自应无世累，独于妾马未忘情。
夜坐示桑甥十韵
陆游（宋代）

好诗如灵丹，不杂膻荤肠；子诚欲得之，洁斋祓不祥。
食饮屑白玉，沐浴春兰芳。
蛟龙起久蛰，鸿鹄参高翔。
纵横开武库，浩荡发太仓。
大巧谢雕琢，至刚反摧藏。
一技均道妙，佻心讵能当。
结缨与易箦，至死犹自强。
东山七月篇，万古真文章。
天下有精识，吾言岂荒唐？
蔡郎中请赞
释宗杲（宋代）

赋性暴，举止傲，说甚禅，谈甚道。有个没意智呆郎，随例妄想颠有。

蔡郎中还见么，若也当面讳却，便是监主自盗。
寄问政山聂威仪
栖蟾（唐代）

先生卧碧岑，诸祖是知音。得道无一法，孤云同寸心。

岚光薰鹤诏，茶味敌人参。苦向壶中去，他年许我寻。
列岫亭以窗中列远岫为韵 其二
黎民表（明代）

端居不出户，吟啸此亭中。石床留夜月，桂树抟秋风。
温汤客舍
刘长卿（唐代）

冬狩温泉岁欲阑，宫城佳气晚宜看。
汤熏仗里千旗暖，雪照山宜万井寒。
君门献赋谁相达，客舍无钱辄自安。
且喜礼闱秦镜在，还将妍丑付春官。
对酒感怀
丁善宝（清代）

门前种柳绿成阴，门外波涛深复深。一念随分人物我，百年可有去来今。

君平莫定升沈数，伯起空辞暮夜金。壁上青萍缘底事，宵来风雨作龙吟。
双凫观
苏辙（宋代）

王乔西飞朝洛阳，飘飘千里双凫翔。
凫飞遭网不能去，惟有空屦凫已亡。
谁知野鸟不能化，岂必双屦能飞扬。
凫神屦怪当有在，搔首野庙春风长。
题江南秋晚图
韩宜可（明代）

钱塘江头潮汛来，我时放棹胸次开。西风萧萧木叶脱，夕阳渐低沙鸟回。

划然一啸海天碧，吴越两山云尽白。图中风景偶相同，嗟我胡为久行役。
忧阕还台次韵和道卿学士终丧归集贤旧职见寄
宋庠（宋代）

半生多难窜民廛，北阙重来雪履穿。
木在沟中宁有间，人从河履更相怜。
尘栖绶笥昏馀采，虫食书縢脱故篇。
不敢对君重抚臆，孤怀同是一潸然。
次韵送毛正仲太博赴召
朱长文（宋代）

马周起布衣，一日见紫宸。
献言中机会，数岁持衡钧。
叹息慕前中，谁能继清尘。
毛公东南美，迥掩竹箭珍。
高才与精识，卓尔出天真。
论政明得失，谈兵到几神。
天戈讨梅山，婉画昔忆伸。
一官遇贤守，相与康吴民。
孰云芙蓉幕，久卧五色麟。
圣君驭群材，功业图日新。
旌麾颇牧用，帷幄良平臻。
奇士求即至，当世有传人。
君今赴明诏，亨会在此辰。
夕发碧江外，秋过清汴津。
彤庭敞神丽，文陛高嶙刚。
良筹上意合，深策庙谟亲。
功名立少壮，富贵将迫身。
我亦有志者，卧疾松陵滨。
耰锄代长铗，韦带比华绅。
高怀未遐弃，荒径杜朱轮。
纚纚听君语，懦夫气益振。
病骝观逸骥，举首嘶呜频。
尚期居要路，回光及幽沦。
表微首座请赞
释昙华（宋代）

左捺膝，右握拳。
槌瞎正法眼，打破葛藤禅。
奋迅西河爪距，踢出杨岐金圈。
祗凭个著，今古有人传。
山行
滕白（唐代）

马头閒觉入从容，叠嶂清秋度百重。长见孤云能作雨，未应片水不藏龙。

花村几处连修竹，涧石谁家倚瘦松。本若无心许明代，好寻巢许此韬踪。
题韩干马图
张耒（宋代）

头如翔鸾月颊光，背如安舆凫臆方。
心知不载田舍郎，犹带开元天子红袍香。
韩干写时国无事，绿树阴低春昼长。
两髯执辔俨在傍，如瞻驰道黄屋张。
北风扬尘燕贼狂，厩中万马归范阳。
天子乘骡蜀山路，满川苜蓿为谁芳。
次韵陈侍郎李察院潇湘八景图·江天暮雪
喻良能（宋代）

群山总入玉壶中，只有沧波映远空。
独钓寒江晚来雪，凭谁画我作渔翁。
惠山值雨
汪元量（宋代）

惠山寺里北人过，古柏茎茎伐尽柯。
三世佛身犹破相，一泓泉水亦生波。
山林虽乐无非乐，尘世多魔未是魔。
举似于人何以故，坐檐閒看雨滂沱。
经龙潭故居
蒋忠（明代）

不到故园久，宁辞归路遥。
山光自今昔，人物叹萧条。
古镇东西市，长江旦暮潮。
何当寻旧业，来此伴渔樵。
和友人落叶原韵
夏诒钰（清代）

朔风当夜号，明月如积水。摇落意何深，萧条殊不已。

万物有荣枯，岂独树如此。苟无松柏心，飘零同柳杞。

诵君落叶诗，落叶因风起。
题梁钝庵先生迎翠楼
刘存业（明代）

昔贤风已邈，台榭尚留名。草色迷花坞，苔痕上藻楹。

径幽无马迹，林静有莺声。想像高人趣，悠然寄远情。
题仙居伟羌山六绝
陈襄（宋代）

古意巑岏与世疏，一官羁绊可归欤。
此山未及西山好，下有仙人结草庐。
送潘象安归省八首 其二
梁孜（明代）

籍籍声华满上京，秋来忽动綵衣情。松萝旧社行吟处，应听山莺忆友生。
听人解律
卢若腾（明代）

读书万卷必读律，此语偶自坡公出；其实二者匪殊观，治心救世理则一。

书之注疏多于书，律亦如是贵详悉。后生聪明且轻薄，瞥眼看律如驰驿；

句可割裂字可删，顿令本文无完质。律文尚遭刽子手，区区民命复何有！

民命纵为君所轻，舞文无乃露其丑；君久自负读书人，只恐读书亦失真。
诗
刘恢（两汉）

东皋有一骏，名曰千金驹。络首缠骏尾，养以甘露刍。
踏莎行·竹阁云深
沈注（宋代）

竹阁云深，巢虚人阒。几年湖上音尘寂。风流今有使君家，月明夜夜闻双笛。
新作书室梦锡示诗羡其清坐
孔平仲（宋代）

新辟西垣小室成，开编静得古人情。峥嵘老柏寒尤健，窈窕幽窗雪更明。

我愧滥巾居此地，君能倾盖似平生。篇诗何必深相羡，渌水芙蓉岂不清。
罢官后稍谢宾客十绝 其八
李之仪（宋代）

十仞惊湍拂面寒，恐人如在百胜竿。飞云舞鹤形容处，英爽端疑共此看。
偈十六首
释行瑛（宋代）

德山棒如雨点，临济喝似雷鸣。
虽然声振一时风流万世，检点得来还是强生节目。
华藏则不与么，三间茆屋。
十里松门，健则纵步閒游，
困则倒头酣寝。身如槁木，
心若死灰。有人笑我愚痴，
正爬著侬家痒处。
昨日小诗同致上读张元善中散丈诗爱其读书轻
晁说之（宋代）

风流自古称张绪，诗句孰如孟景阳。
今日读书轻富贵，当家好处得兼将。
古调笑令
邵亨贞（元代）

官渡。官渡。犹记画桡去路。小怜歌扇谁寻。岁岁东风恨深。恨深恨深深恨。风外落红几阵。
次韵三兄茂载偶成二首 其一
范浚（宋代）

自笑踆踆走海边，栖迟已与俗相捐。谁怜乞米问卢老，懒以无薪告仲连。

案上三杯朝不饱，膝头一榻夜惊穿。诗人未用生羞涩，尚觉囊中有一钱。
吴姬十首
薛能（唐代）

夜锁重门昼亦监，眼波娇利瘦岩岩。

偏怜不怕傍人笑，自把春罗等舞衫。

龙麝薰多骨亦香，因经寒食好风光。

何人画得天生态，枕破施朱隔宿妆。

滴滴春霖透荔枝，笔题笺动手中垂。

天阴不得君王召，嚬著青蛾作小诗。

钿合重盛绣结深，昭阳初幸赐同心。

君知一夜恩多少，明日宣教放德音。

退红香汗湿轻纱，高卷蚊厨独卧斜。

娇泪半垂珠不破，恨君瞋折后庭花。

取次衣裳尽带珠，别添龙脑裛罗襦。

年来寄与乡中伴，杀尽春蚕税亦无。

画烛烧兰暖复迷，殿帏深密下银泥。

开门欲作侵晨散，已是明朝日向西。

楼台重叠满天云，殷殷鸣鼍世上闻。

此日杨花初似雪，女儿弦管弄参军。

冠剪黄绡帔紫罗，薄施铅粉画青娥。

因将素手夸纤巧，从此椒房宠更多。

身是三千第一名，内家丛里独分明。

芙蓉殿上中元日，水拍银台弄化生。
潜鹤鼓
杨备（宋代）

端门击破使人惊，潜鹤双飞上玉清。
怪得旧时声太远，冲天合自九臯鸣。
鳏绪三十二韵
王彦泓（明代）

映月荧荧烛，凝寒瑟瑟裯。残春添药椀，独夜减香篝。

背立偷弹泪，低眠懒卸头。临风看蝶戏，听雨替花忧。

脸薄三卮醉，蛾弯两笔愁。疑来开掣锁，梦好破鸣钩。

玉箸辞征骑，金钱卜去舟。悔多翻自笑，怨极不能羞。

泣尽重衫湿，悲来独茧抽。凉篸抛月簟，薄袖倚霜楼。

怅望湔裙约，丁宁拾翠俦。长烟迷别浦，短照隔横沟。

肺渴那堪疗，肠枯莫可搜。凄声传铁拨，欢字隐金彄。

远眺心如结，卑栖命不犹。宜男那有验，绣佛本无求。

院静钟难晓，宫深扇易秋。惊皇开远字，辛苦觅良邮。

骇浪终危燕，愁霖实误鸠。忍看云髻样，空忆月眉修。

冷榻悬红胜，虚房掩碧油。艳踪花径窈，香迹藓庭幽。

自此悲陈事，从今惋独游。犹疑屏后语，真悔镜前谋。

星月明相照，风波暗未休。路迢心胆嫩，书杳怨猜稠。

解佩怜江芷，贻环识石榴。湖桥寻画舫，苑陌盼香鞦。

遍踏蘼芜径，回穿杜若洲。寄花含晓露，题叶信春流。

鲋壑鳏鳞滞，鸳溪比翼遒。支机和泪赠，珍重避牵牛。
过济源和香山居士韵
耶律楚材（元代）

覃怀胜游地，济渎垂名久。忽见乐天吟，笑我输先手。

丽词金玉振，老笔风雷走。乘兴试续貂，启我谈天口。

平湖涌泉注，清凉莹无垢。凭槛瞰涟漪，风髯尘抖擞。

龙孙十万竿，蓊翳浓阴厚。沁水济源东，天坛王屋右。

秀色已可餐，何须杜康酒。步步总堪诗，佳篇如素有。

赓酬淡相对，独有龙冈叟。亭上几徘徊，斜阳西入酉。

晚年归意切，对此空沉首。何日遂初心，营居碧林后。
思家五首 其二
方回（元代）

湖海今非昔妙龄，未容许汜识陈登。归心七里滩头棹，客思三茅阁上灯。

雪里梅香寻酒媪，雨前茶好待诗僧。近来衰老嗟何似，怕啖杭州六月冰。
送种晋辅长和靖
牟巘五（宋代）

传家气脉固深长，挟策来登和靖堂。
南渡金声元不泯，西庵草色可能荒。
要知持守为涵养，好把精微重发扬。
共喜兹帏得甘旨，他时远到未渠央。
句
韩缜（宋代）

君恩未报身何有，且寄扁舟梦想中。
和晁应之山中
张耒（宋代）

康乐虽为吏，不忘山水情。
我无连璧美，君许托车行。
幽鸟花前语，春泉竹外鸣。
勒移无草草，吾友笑功名。
偶成 其三
韩淲（宋代）

山上行还山下行，草随幽径不知名。青春自是多情思，梅叶阴阴已半成。
秋山
尹嘉铨（清代）

西山来爽气，万籁自然秋。树色经霜老，岚光向晚浮。

清高偏拔地，苍翠待寻幽。极目遥天净，何时得壮游。
闽人语
佚名（唐代）

欧阳独步，藻蕴横行。
寄赠麓台用杜戏题王宰画山水图歌韵
王时宪（清代）

泼墨生寒云，落笔成奇石。人间藏弆求之迫，天家亦欲观真迹。

遥知奉敕写幽林，风雨惊飞殿廷壁。旧传家学娄江东，丹青妙手神明通，兴到笔健如游龙。

岳岳给谏素鲠直，大有古之诤臣风。闾阎疾苦莫可比，远隔君门万千里。

应诏定绘《豳风图》，不徒皴染闲山水。
高宗皇帝挽章四首
陈造（宋代）

措俗皇风粹，怡神象帝先。
宝图传圣嗣，金阙觐群仙。
典训昭如日，华夷痛所天。
衣冠游厣地，一一泪河前。
月酌忽为微云所掩筦尔成篇
区怀年（明代）

野堂酾酒动星文，榆社秋阴怅未分。歌倚绿樽酣坠露，坐閒瑶瑟思停云。

关山万里征人梦，河汉三更唳鹤闻。十二玉窗寒不启，琅璈应撤紫宸君。
送子虡吴门之行
陆游（宋代）

相送何由插羽翰，淡烟微雨暗江干。
孤怀最怯新春别，病骨难禁昨夜寒。
尊酒汝宁嫌鲁薄？釜羹翁自絮吴酸，此诗字字俱愁绝，忍泪成篇却怕看。
秋暑
杨万里（宋代）

夏暑减未曾，秋暑增愈剧。
老翁避无处，茅斋聊憩息。
银盆满注水，银水同一色。
中涵双桂影，倒卧一天碧。
清光湛不动，欲弄还复惜。
偶然一播洒，树影碎相激。
洗面凉已滋，漱齿痛仍逼。
平生畏秋暑，老去畏弥极。
卫公堂二首 其二
曾协（宋代）

寥寥相望两邦君，冰雪襟怀锦绣文。身见共誇新令尹，名高犹绣故将军。

神交顿觉千年近，心远初无一间分。只有玄谈探佛海，坐倾端复掩前闻。
江山小景歌题王炳仿李唐画
弘历（清代）

杜甫七字真清新，不薄今人爱古人。于诗既然画岂异，江山景命摹其神。

求师当于古人好，进斯更当师大造。画禅室里秘笈贻，炳也试一研精讨。

位置江山已合宜，江烟山树纷呈奇。离钩三寸不可说，会之当于弗即离。

松下藉草伊谁氏，以手招呼那肯起。骊连曩事如可闻，我亦因之下风矣。
曹仁宪谨荣寿 其一
苏衮荣（清代）

何年生甫诞维崧，阖邑趋尘拜下风。案牍判馀神最暇，金银气识眼能空。

琴鸣善治饶供职，馆辟翘才亦养蒙。为计行旌初至日，欢声一一已呼嵩。
挽商元鼎
喻良能（宋代）

举世方贪禄，斯人只自怡。
一官如涕唾，半世足遨嬉。
心地陂千顷，生涯洒一卮。
唯应郭有道，吾不愧为碑。
踏莎行 送春
沈湘云（清代）

恰恰莺啼，喃喃燕语。商量欲倩东君住。荼蘼架外草青青，绿荫如幄遮来处。

小梦初醒，斜阳易暮。微行悄步看他去。一溪花瓣水声长，谁知即是春归路。
江上有怀高望公
薛始亨（明代）

老向真僧识本心，狂来山鬼助悲吟。春风自泛桃花水，明月长悲枫树林。

仗节岂能忘蹈海，披裘应不取遗金。翩翩堪羡游梁客，寂寞成都绿绮琴。
次韵感学事二首
方回（元代）

风雩谁识旧童儿，法令今惟柱后师。
刻枣谁书惊荡尽，踏槐遗老叹崩离。
堂中授讲亡高座，庑下题名剩续碑。
奎壁不存斋舍改，端能为泯少年诗。
邠州留别
耿湋（唐代）

终岁山川路，生涯总几何。艰难为客惯，贫贱受恩多。

暮角寒山色，秋风远水波。无人见惆怅，垂鞚入烟萝。
霅溪
陈舜俞（宋代）

吴王城下溪，疏凿自开辟。
潭潭无涯岸，但见浸垂碧。
气增宇宙宽，势吞江湖窄。
楼台照清影，河州多嘉植。
红鳞生霞朝，金鉴沉月夕。
恍如神仙国，远与尘土隔。
怪说稔传闻，真源探图籍。
天目据西南，两地泻峻极。
其傍数百壑，奔走为附益。
及兹渊渟处，深不可计尺。
稻粱活万家，世无原田瘠。
鱼虾孕千石，日见网罟获。
阴阴风雨夜，多为蛟龙宅。
少游溪上学，长作幕下客。
观澜无前志，平世耻吟泽。
度量方潢污，临流重惭惜。
和梅公仪留题重光寺罗汉院赠宪上人
王益（宋代）

晓剃吟髭雪半零，海窗曾咒钵龙醒。
蚤知西竺能持法，应笑南僧不会经。
云气昼间侵尘柄，藓痕春老上铜瓶。
近来禅观都无语，手指馀花满寺庭。
观诸公打马诗
朱翌（宋代）

酒酣侑坐展博局，分曹并进角马足。
过关验齿出天衢，入关未掩绕日轴。
十骥并驱纵来往，一将折箠制起伏。
击前叠后看腾骧，避堑守狭良局促。
缓时秘若出门殿，妙处正须蚁封逐。
孙膑能令田忌胜，诸人徐贺塞翁福。
障泥在前解则行，杜蘅可采带宜速。
莫疑檀溪坠三丈，终使青云成一蹴。
吾家款段乃如狗，敢上夷涂陪骥騄。
但能书与尾而五，未免以策数曰六。
归欤秋满华山阳，苘麦倍收连苜蓿。
拟香奁八咏 其四 云窗秋梦
贝琼（元代）

朦胧歌玉枕，蛩语夜何长。羽化为胡蝶，神游蹑凤皇。

金屏残宿火，翠被怯新霜。不识天涯路，相逢马上郎。

关山度辽水，云雨会巫阳。不奈风铃搅，惊回月半床。
再过几先侄斋中
方翥（宋代）

树连平野濶，深夜易高风。
星月迷蒙外，乾坤鼓荡中。
山窗寒未白，宿炭晓能红。
袍被论诗句，长长与子同。
谢景思提举见过用药寮韵赋三诗寄谢 其二
孙觌（宋代）

屋头遥见丈人乌，门外欣逢载酒车。拄杖穿林花自落，携壶席酒草休锄。

褰帷共看高轩过，列戟行归大府居。掣电一欢宁复有，空传胜事满村墟。
正月强半梅犹未开黄仲秉作诗嘲之次韵
张栻（宋代）

孤芳未分落人间，故向东风小作难。
眼底莫容蜂蝶乱，好留明月趁春寒。
杂诗 其八
刘攽（宋代）

佚女处瑶台，丰肌艳皎皎。端令鸩为媒，告我以不好。

犹豫令人悲，自悔辩不早。如何问雄鸠，佻巧岂可道。
赠陈仲醇徵君东佘山居诗三十首 其八
董其昌（明代）

餐取峰霞坐翠岚，云根劖出小终南。窗悬虚室常生白，帖仿萧终欲过蓝。

山长旧来鸿自一，市喧还笑虎成三。应怜惠子能知我，雅道寥寥有荷担。
宪丞裴公上洛退居有寄二首
吴融（唐代）

鸿在冥冥已自由，紫芝峰下更高秋。抛来簪绂都如梦，

泥著杯香不为愁。晚树拂檐风脱翠，夜滩当户月和流。

自嗟不得从公去，共上仙家十二楼。

瘦如仙鹤爽风篁，外却尘嚣兴绪长。偶坐几回沈皓月，

闲吟是处到残阳。门前立使修书懒，花下留宾压酒忙。

目断琼林攀不得，一重丹水抵三湘。
岳帅降笔命作画屏四景诗 其二 钟吕二仙
何梦桂（宋代）

葫芦有药剑通灵，南北东西物外身。相对不知谈底事，到头半语不传人。
茶
厉文翁（宋代）

海滨鱼盐胜耕稼，尝呼父老采丁宁。
江乡鱼茗尤逐末，为分利害别重轻。
拔茶种桑何苦口，崇阳因得良吏名。
疟起舍弟尚未已示道原
王安石（宋代）

侧足呻吟地，连甍瘴疟秋。
穷乡医自绌，小市药难求。
肝胆疑俱破，筋骸漫独瘳。
惭君远从我，契阔每同忧。
送施武子通判
陆游（宋代）

初入修门鬓未秋，安期千里接英游。
退归久散前三众，迈往欣逢第一流。
只道升沉方异趣，岂知气类肯相求。
龙锺不得临江别，目断西陵烟雨舟。
挽山衣道人
杨彝（唐代）

斯文今古托仪型，帝醉何堪君独醒。每说苍生唯痛哭，只余白发顿飘零。

知己早驾思秋鲙，遗令空棺执孝经。欲叩铭旌无一字，残灯空自火星星。
江城子 其二 重阳酒边
陈著（宋代）

人生难满百年心。得分阴。胜千金。吹帽风流，时节又相寻。

回首金萸休说梦，真率具，自山林。

逢迎一笑且开襟。酒频斟。量犹禁。相劝相期，长健似如今。

醉也从他儿女手，争把菊，满头簪。
题楚东吴文学湖隐阁
汪藻（宋代）

君不见三峡滟滪瞿塘堆，盘涡日夜轰春雷。又不见洞庭周遭日百里，日月出入其湾隈。

人间伟观有如此，欲往莫到空低回。如何湖光几席上，万顷镜净无纤埃。

桃花雨馀春涨急，盎盎正作蒲萄醅。菰蒲远映水一碧，五月菱熟芙蕖开。

冰轮宵向座隅涌，四座林影参差来。天寒潮落洲渚出，健步更宜寻野梅。

吴郎一生短檠下，裹以章服羞自媒。家山故有丘壑在，松竹多是儿时栽。

中年有得云水趣，深入鸥鸟无惊猜。坐令浮念扫除尽，方寸淡泊寒如灰。

浩歌时从鼓枻去，高卧不怕当关催。鉴湖贺老即君是，定与谪仙长举杯。
风流子 题吴青来清狂小影
俞士彪（清代）

思君非一日，今朝也、喜得见清狂。想不写颊毛，偏传阿堵，纵添蝇迹，无玷清扬。

更相对，绿杨千万缕，红杏两三行。乍道安仁，未曾傅粉，旋疑荀令，怎不闻香。

风流当年少，沉想处应是，暗惜韶光。只怕芳心呕尽，此意谁将。

羡绮句初成，堪传金石，彩毫挥处，尽是琳琅。待剪明霞一片，付与青箱。
杜鹃
吴惟信（宋代）

锦江宫苑已成尘，啼血千年恨益深。月满空山花满地，一声愁杀未归人。
题东坡定惠院寓居月夜偶出及次韵前篇二诗草稿真迹即用其韵 其二
汪仲鈖（清代）

清溪相送来黄州，侨寓城南恰春夜。惊魄乌台缧绁边，闲心狮座幡幢下。

铁拄杖瘦信步携，药玉船深尽清泻。蔬饭六时分供养，竹梅一院联朋亚。

枯形瘁色固世弃，美景良辰宝天借。梦里妻孥月缺圆，镜中须鬓花开谢。

回头富贵总浮沤，放眼乾坤真传舍。苦则能全当道李，佳须渐入堆盘蔗。

有田不去岂非顽，来日无多更堪怕。展公剩墨识公心，渔樵杂处何妨骂。
出疏山
李浩（唐代）

忙中安得此身闲，杖策西风自往还。
今日已偿云水债，篮舆带雨下疏山。
禅人写师真请赞
释慧远（宋代）

开荆棘林，塞人天路。
把断纲宗，阔行大步。
风高云静月眉横，直向金轮水际行。
到家无剩地，日出事还生。
友人为余述所闻见有可叹者要余赋诗事非一时故章无伦次义存讽谕庶几闻者足戒云尔 其一
苏廷魁（清代）

岭海风清坐啸秋，身兼三组叹诸侯。琼筵争睹{蒙鸟}{童鸟}盏，锦段多归翡翠楼。

传道建威临越镇，何劳执宪告交州。龙骧酌水题诗处，凫舸扬旌访古游。
嘉禾百咏 其四十二 水心亭
张尧同（宋代）

波光磨不尽，镜面绝纤尘。照得红亭子，亭亭似美人。
七仙寺石履二首
白玉蟾（宋代）

踏遍三千及大千，除非铁脚始能穿。
当时达磨持归去，何事传来到七仙。
送紫阳赵山长治台叟三首
方回（元代）

昭代英髦盛，文儒气数还。
天明黄道日，地重紫阳山。
斗食三年内，孤灯午夜间。
晦翁元不死，鑽仰定睎颜。
西汀临汎呈印泉舅氏二首 其二
于慎行（明代）

西汀怀旧隐，秋杪片帆来。落照樽前树，寒烟水上台。

舟移明镜转，云尽画屏开。笑语淹吾舅，浮槎夜未回。
次韵前人长至有怀二首 其二
赵抃（宋代）

我昔间关出使胡，新春沙漠未昭苏。海东青击天鹅落，鸭绿江边曾见无。
即事八首 其四
郑思肖（宋代）

徉狂全性命，守死混樵渔。道否怀才老，心高涉世疏。

掌中筹地理，灯下论兵书。愧我非诸葛，何人顾草庐。
伯文送海红柑及橄榄
陈杰（宋代）

外大如壶内不粗，闽山风物楚山无。
后皇等是栽培力，消得千头与作奴。
送友人弃官归山居
雍陶（唐代）

不爱人间紫与绯，却思松下著山衣。

春郊雨尽多新草，一路青青蹋雨归。
寄荆州张丞相
王维（唐代）

所思竟何在，怅望深荆门。
举世无相识，终身思旧恩。
方将与农圃，艺植老丘园。
目尽南飞雁，何由寄一言。
效进士作观成都石经
黄庭坚（宋代）

成都九经石，岁久麝煤寒。
字画参工拙，文章可鉴观。
危邦犹劝参，相国校雕刊。
群盗烟尘後，诸生竹帛残。
王春尊孔氏，乙夜诏甘盘。
愿比求诸野，成书上学官。
冬夜旅怀
刘威（唐代）

寒窗危竹枕，月过半床阴。嫩叶不归梦，晴虫成苦吟。

酒无通夜力，事满五更心。寂寞谁相似，残灯与素琴。
夜宿倪庵坐雨二首
陈著（宋代）

连朝云霭霭，一夜雨飕飕。
涨雾黑天晓，洗山黄涧流。
润深麻长骨，湿重麦垂头。
春水可农事，只愁兵未休。
偈颂六十首
释昙华（宋代）

师子吼，无畏说，百兽闻之皆脑裂。
香象奔波失却威，龙天寂听生欣悦。
满江红 其二 东湖春日
黄裳（宋代）

遽暖间俄寒，妙用向园林，难问春意。万般声与色，自闻雷、便作浮华人世。

红娇翠软，谁顿悟、天机此理。似韶容、可驻无人会，且忘言闲醉。

当度仙家长日，向人间、闲看佳丽。念远处有东风在，梦悠悠往事。

桃溪近、幽香远远，谩凝望、落花流水。桂华中、珠佩随轩去，还从卖花市。
四景诗和孙佥判颖叔韵·荻塘柳影
赵时远（宋代）

午天云淡日迟迟，水面长条带影垂。
不是纤腰浑不定，自缘无力受风吹。
梦回
陈曾寿（清代）

梦回馀味剩凄凉，回首平生半渺茫。领取当前真实境，窗前疏雨几前香。
和江陵阙干风雨问讯虚舟韵二首
李曾伯（宋代）

使君帘幕锁香篝，广马千金制一裘。
好是孤灯风雨梦，夜深直度野人舟。
秋夕池上
杨亿（宋代）

莲塘带弋林，清吹涤烦襟。泉咽犹鸣玉，台倾旧筑金。

僵桃虫自蠹，怪石藓交侵。此夜悲秋客，烟蛩亦伴吟。
拟阮步兵一夕复一晨
刘敞（宋代）

一昏复一晨，一晨复一夕。扰扰若有为，悠悠定何役。

譬如风中叶，不自知所适。譬如池中鱼，强自营所得。

朝乘日车出，暮与羁鸟息。昔我发纯漆，今我发半白。

谁能邀神灵，传我云表翼。我与从之游，览观元化极。
客珠崖怀罗浮寄山中诸子三十韵
成鹫（清代）

隔水看山东复东，片云无住寸心同。出逢岐路谁家子，钓尽江波何处翁。

覆顶千丝难禁雪，当门两齿不关风。身閒投老知何日，独倚孤筇问碧空。
虎子
刘攽（宋代）

秦山十月朔风起，寒岩萧萧虎携子。樵苏绕山不敢采，赤豹黄罴相向死。

关西少年勇似飞，白羽利镞黄金机。解胸陷脰心应手，功名一决何辞危。

坐皮食肉已自快，况复猛毅充提携。雄姿英气实少并，不堪笼槛长羁縻。

至今求食每摇尾，摧刚远害诚其宜。君勿爱泽麋山鹿大如马，牙角虽具无能为。

阨穷隐约岂足讳，曾见白额跳踉时。
次胡长彦司户韵为其生日寿长彦新授桂掾
周必大（宋代）

丁年笔力斡千钧，齿宿于今意转新。
樱伐广陵聊作赋，梅开桂岭定宜人。
暂从南极通冠冕，会向东方领缙绅。
菊有黄花潭有水，愿寻汉事寿佳辰。
读子厚诗卷用其卒章晨起之韵作诗寄之
朱熹（宋代）

昼永倦残暑，宵分喜新凉。天鸡一振翼，烂烂晓月光。

病榻感虚一，中庭起翱翔。怀哉谷城子，物外久不忙。

掩抑琴调希，激烈歌声长。契阔恨清赏，佳期未渠央。

缄词托归鸟，侧伫何能忘。
下邳待月
谢肃（明代）

万里吴船泊下邳，秋风短鬓欲成丝。孰无韩信酬金志，巳后张良进履时。

河水东迁非禹迹，峄山西峙尚秦碑。鳣鱼黍酒沙头办，今夜如何月上迟。
顺德道中杂感 其二
戴粟珍（清代）

河声岳色入云高，百雉城多抱阔壕。蕃将至今思代马，健儿从古爱并刀。

卜萄绿醉肝肠热，苜蓿青肥騄駬号。遥指蓟门风动处，红暾犹射旧旌旄。
【双调】清江引_咏秋日海棠
张养浩（元代）

咏秋日海棠
一岁两回春到来，花也多成败。只为云庄秋，不避花君怪，因此上向西风特地开。
前日彩云飞上天，又向深秋见。翠淡遥山眉，红惨春风面，恨燕莺期天样远。
霜重物华摇落秋，惊见春如旧。一笑疏篱边，更比黄花瘦，刬地殢西风犹带酒。
宋玉每逢秋叹嗟，见此应欢悦。恰被风只开，莫遣霜摧谢，有他那惜花人来到也。
亭下拒霜花数丛，不与渠同梦。娇倚秋阴薄，瘦怯霜华重，几时盼得日迟迟春昼永？
见一日绕观十数回，只恐花憔悴。锦帐遮寒威，银烛添春意，端的是太真妃初睡起。
寂寞一枝三四花，弄色书窗下。为着沉香迷，梦见嵬坡怕，且潜身在居士家。
花竹满亭高士居，常把春留住。赏罢芙蓉秋，又见胭脂露，这的是绰然亭绝妙处。
睡起不禁霜月苦，篱菊休相妒。恰与花君别，又被西风误，教他这粉蝶儿无是处。
香满竹篱花正娇，开彻胭脂萼。不幸遭风霜，叶儿都零落，畅好是有上梢无下梢。
昭群路迷关塞雪，蔡琰胡笳月。往事惟心知，新恨凭谁说，只恐怕梦回时春去也。
天香·纳兰容若天香满院图小像，禹鸿胪作，缪氏艺风堂旧藏
夏孙桐（清代）

金粟前身，红楼剩影，秋人别具怀抱。拥鼻诗清，袭裾麝冷，待月怀亭幽悄。

绮疏画栋，惊暗里、西风偏早。凭向冰缣证取，乌衣故家年少。

词客瓣香未杳。梦承平、仅存文藻。见说贯华阁上，虎贲重肖。

争似鸿胪笔妙。倚玉树、翩翩旧风调。长物云龛，芸绦愿保。
清平乐
陈曾寿（清代）

笛声幽怨，愁锁深深院。月上林梢霞影淡，一笑天人初见。

空山雪闭云遮，温存绝代铅华。待到千红闹处，故应不见梅花。
偈颂十四首
释印肃（宋代）

木匠休愁无酒肉，大家免得落群魔。
但管来年了，应教不动波。
随心做个殿，别事莫多罗。
更有一般好，只个阿弥陀。
西江月 寿章叔厚
洪咨夔（宋代）

庭下宜男萱草，墙头结子榴花。非烟非雾富平家。

人物风流如画。

宝月曾修玉斧，银河欲泛仙槎。美人睡起绿云斜。

一笑扶将寿斝。
飞蝗
郭登（明代）

飞蝗蔽垂日无色，野老田中泪垂血。
牵衣顿足捕不能，大叶全垂小枝折。
去年拖欠鬻男女，今岁科征向谁说。
官曹醉卧闻不闻，叹息回头望京阙。
诗送碧崖甘叔怀游庐阜兼简白鹿山长吴兄唐卿及诸耆旧三首 其二
朱熹（宋代）

知君挂席下清江，未见香炉意已降。直上新泉得雄观，便将杰句写长杠。
镜月酒后戏呈及甫
洪咨夔（宋代）

判取琅珰醉，赢教糊涂眠。
参横梅下客，月淡菊中仙。
舌在君何患，尻高我自怜。
岷峨如许碧，强欲为人妍。
乞巧行
何景明（明代）

鹊桥崔巍河宛转，织女牵牛夜相见。岳阳女儿迎七夕，乞巧楼相相百尺。

华灯明月光窈窕，结綵蟠花绮罗绕。富家女儿恃娇小，年年乞巧不得巧。

贫家女巧世所稀，只为他人缝嫁衣。须臾露湿金剪刀，只星渐没河渐相。

人间天上两迢遥，步袜仙裙空寂寥。君不见古来巧拙何足语，岁岁楼前竞儿女。
三女石
李纲（宋代）

粲粲三英傍碧溪，玉肌云鬓晓参差。想因巫峡行云日，记得湘江解佩时。
题仰山二十韵
祖无择（宋代）

维南斗牛下，万仞耸崔嵬。
日上光先占，江盘势却回。
一方蒙雨露，几处对楼台。
不逐秦鞭去，曾经禹载来。
云生峰惨澹，冰泮谷喧豗。
险外烟岚变，深中洞府开。
岩花春灼烁，溪鸟暖毰毸。
飞瀑含清籁，乖龙走疾雷。
平川萧庙閟，半腹邓坛摧。
精蕴瑶瑰宝，灵钟杞梓材。
僧轩宜薜荔，樵径怯莓苔。
旁睨龙州橘，前瞻庾岭梅。
仙经饶地肺，赋笔让天台。
神物多灵贶，农田少旱灾。
隐君须独行，吟咏亦难才。
何客能依止，伊予语敢哉。
一麾成系滞，四友阻游陪。
未脱红尘累，徒嗟白发催。
梦频生枕席，赏每倒尊罍。
预恐瓜时代，图归作醉媒。
墨池记
曾巩（宋代）

临川之城东，有地隐然而高，以临于溪，曰新城。新城之上，有池临然而方以长，曰王羲之之墨池者，荀伯子《临川记》云也。羲之尝慕张芝，临池学书，池水尽黑，此为其故迹，岂信然邪？

方羲之之不可强以仕，而尝极东方，出沧海，以娱其意于山水之间；岂其徜徉肆恣，而又尝自休于此邪？羲之之书晚乃善，则其所能，盖亦以精力自致者，非天成也。然后世未有能及者，岂其学不如彼邪？则学固岂可以少哉，况欲深造道德者邪？

墨池之上，今为州学舍。教授王君盛恐其不章也，书‘晋王右军墨池’之六字于楹间以揭之。又告于巩曰：“愿有记”。推王君之心，岂爱人之善，虽一能不以废，而因以及乎其迹邪？其亦欲推其事以勉其学者邪？夫人之有一能而使后人尚之如此，况仁人庄士之遗风余思被于来世者何如哉！

庆历八年九月十二日，曾巩记。
山行
朱煌（清代）

山行终日少人烟，乱石砑䂘一径穿。九折羊肠盘雪岭，半空鸟道插云巅。

每逢路转石偏峭，突遇峰回崖更悬。不历世途危险处，那能平步上青天。
罗池谒柳柳州祠
曹楙坚（清代）

苍垠划穷荒，奔流恣潏淈。八龙蜿蜒来，遗蜕作山骨。

画戟俨清森，云车睹恍惚。夙秉兰玉姿，谈笑朝天阙。

朝披鹤头书，夕佩鱼须笏。置身九霄间，一堕烟瘴窟。

失路各赍咨，对面判秦越。插州虽未迁，高谊不可没。

秋江见鰅鳙，蛮雨啼深掘。健笔括混茫，真宰怒剞劂。

衣冠渺一丘，文字开百粤。蕉荔罗芬芬，尘容怍修谒。

颓垣读古铭，蔓草仆残碣。黄鹤去不还，丛祠掩萝月。
胜会堂
徐寿朋（宋代）

巧运风斤若化成，过门车马每留行。
吞含气象归平陇，斗湊溪山到画楹。
春借杏桃红照耀，晓披烟霭碧低横。
使麾映日安牙队，依约当年细柳营。
霜后纪园中草木十二绝
范成大（宋代）

桃能驱不祥，霜后叶铺地。
抱枝昆仑奴，犹解魑魅禦。
已酉上元後赠刘子才
杨万里（宋代）

书台城西幽绝处，古木排霄草荒路。
空斋深夜四无人，维予二人听春雨。
我如病鹤子茁兰，长幼不同同少年。
闻子诵书金应玉，看子落笔山飞泉。
别来几何如昨日，我老过前子非昔。
来年里砚试集英，侧耳胪傅第一声。
入福昌寺
孙应时（宋代）

风日萧萧林翠开，支筇古寺独徘徊。
山中不怪无人识，十五年前一度来。
天台张氏兄弟挽诗
魏了翁（宋代）

静将物理验良知，父母恩深报称微。
群动芸芸看夜息，万生点点发春辉。
错居宇宙犹同气，况此根心贯一机。
理道亶然人莫穷，是家兄弟庶全归。
题李空同集后
汪缙（清代）

爱国忠君千首诗，知君真把少陵师。渡河擘海寻常事，妒杀江南钱受之。
寿星明
莫蒙（宋代）

翠樾阴浓，见嵩山洛水，紫薇光聚。鷟雏华飞，黄驹骏天下，夜擎香露奋身许玉斧，来作明堂一柱。试看人间，谁能具此，神峰眉宇。烟缕摇曳暗雾。想高正簇清歌妍舞。黑蚌生珠，蟠桃结子，从此几回相遇。去天尺五，人望城南韦杜，画戟衣翻，门施行马，行看开府。
送舍弟赴举因寄两制诸太僚
王禹偁（宋代）

堂上尊亲鹤发垂，十年禄仕不相离。
何期膝下承颜日，却是山中谪宦时。
未有重茵如子路，空披彩服学婴儿。
全家送尔随乡荐，试向朝端献此诗。
奉题富文横舟
张孝祥（宋代）

山林城市不相得，此处俱胜天下降。欲展江天一千里，横舟西南更开窗。
示忘忧
耶律楚材（元代）

历代兴亡数张纸，千年胜负一盘棋。因而识破人间梦，始信空门一著奇。
句
蒋钧（唐代）

因借梦书过竹寺，学耕秋粟绕茆原。芭蕉叶上无愁雨，自是多情听断肠。
金缕曲 答沈湘涛
关锳（清代）

梦想今三载。忽传来、芙蓉笺纸，新词十赉。一样红颜漂泊感，盐米光阴无奈。

好珍重、玉台诗派。明月绛纱春风里，看金钗、尽下门生拜。

浮大白，为君快。

相逢各有因缘在。算人生、才能妨命，病愁何怪。只惜聪明长自误，身世漂流文海。

况愁里、朱颜易改。不见花间双蝶舞，但多情、既是升仙碍。

知我者，定能解。
木兰花·和孙公素别安陆
张先（宋代）

相离徒有相逢梦。门外马蹄尘已动。怨歌留待醉时听，远目不堪空际送。
今宵风月知谁共。声咽琵琶槽上凤。人生无物比多情，江水不深山不重。
题张圣言画四时景物 其三
潘大临（宋代）

荻花索索水津津，日落空山开霁新。松下有人摩诘似，与渠烟火作比邻。
蒋新臣秀才告别作句送之
释正觉（宋代）

雪屋高寒能我过，疏梅清秀雪林柯。
不悭屈宋楚人语，来试宗雷莲社科。
后会说盟如有以，此行洗念入无何。
春风迟立栏干曲，白雪楼前船弄梭。
即事君子堂五首
白玉蟾（宋代）

枝头尚有烂黄梅，次第荷花白者开。
庭雀被人惊得惯，作群飞去又飞回。
朱坡故少保杜公池亭
许浑（唐代）

杜陵池榭绮城东，孤岛回汀路不穷。
高岫乍疑三峡近，远波初似五湖通。
楸梧叶暗潇潇雨，菱荇花香淡淡风。
还有昔时巢燕在，飞来飞去画堂中。
依韵和双头芍药十六首 其十四
陆佃（宋代）

桃茢无堪谩祓除，芭蕉何事倒抽书。凤凰骑罢犹轻举，乌鹊桥成得燕居。

抵死劝持雕玉盏，象生描在镂金梳。当时若使阏氏见，未怕平城刻得如。
雨馀渡澄照塔院
高不骞（清代）

湖雨过前汀，行舟出杳冥。山含九朵白，塔耸一痕青。

风幔苍茫卷，晴钟次第听。城阳归路远，不上水心亭。
咏牛应制
许圉师（唐代）

逸足还同骥，奇毛自偶麟。欲知花迹远，云影入天津。
怀故友杨方叔
姜特立（宋代）

游戏人间世，清虚物外缘。
皇家虽结网，空谷竟遗贤。
无恨堪悬剑，伤心有断弦。
今年汤饼约，为尔一凄然。
送虞太熙著作知番禺县
刘攽（宋代）

远师犹觉丹青似，大邑知无盘错忧。梅岭山长因海尽，夜郎江错傍城流。

鲸鱼浪作伧人鲙，槎客常随贾舶舟。莫为风帆径清浅，秘书仍自有蓬丘。
太常乐章三十首其二十三引群官作正安之曲
杨亿（宋代）

万邦来同，九宾在位。
奉璋薦绅，陟降庭止。
文思安安，威仪棣棣。
臣哉邻哉，介尔蕃祉。
东碛滩
杨万里（宋代）

江船初上滩，滩水政勃怒。
船工与水斗，水力拦船住。
琉璃忽破碎，永雪迸吞吐。
竟令水柔伏，低头船底去。
朝来发盈川，已过滩十许。
但闻浪喧阗，未睹水态度。
却缘看後船，偶尔见奇处。
从此至三衢，犹有滩四五。
次归耕堂稀字韵 其四
杨冠卿（宋代）

湖山春老杏花稀，柳絮漫空作雪飞。横槊赋诗有馀暇，不妨倒载送春归。
昆山慧聚寺集句
葛次仲（宋代）

全吴临巨溟，青山天一隅。静境林麓好，胜槩凌方壶。

泓泓野泉洁，暧暧烟谷虚。攀云造禅扃，跻险筑幽居。

道人刺猛虎，复来薙榛芜。咄嗟檀施开，以有此屋庐。

侧叠万古石，功就岂斯须。磥砢成广殿，鬼工不可图。

有穷者孟郊，过此亦踌躇。赋诗留岩屏，词律响琼琚。

我访岑寂境，幸与高士俱。时升翠微上，凉阁对红蕖。

岸帻偃东斋，果药杂纷敷。上方风景清，华敞绰有馀。

高窗瞰远郊，万壑明晴初。赏爱未能去，赪霞照桑榆。

老僧道机熟，闲持贝叶书。秉心识本源，高谈出有无。

茗酌待幽客，顿令烦抱舒。儒道虽异门，意合不为殊。

抖擞垢秽衣，惟有牟尼珠。馀生愿休止，投策谢归涂。
栽松
释怀深（宋代）

栽松须觅曲松栽，养就山林拥肿材。直是无人著眼看，岁寒方得老岩偎。
雪景四画·蓝关拥马
姚勉（宋代）

雪拥尚秦岭，天尽为潮阳。
吾马不能前，吾骨冻不殭。
崒屼雪中峰，万仞摩苍苍。
非马度蓝关，骑北白云乡。
霜后纪园中草木十二绝 其三
范成大（宋代）

制芰亦不急，缊袍堪禦冬。从渠抱枝槁，摵摵鸣霜风。
七言四韵十六首
张伯端（宋代）

不识玄中颠倒颠，争知火里好栽莲。
牵将白虎归家养，产个明珠似月圆。
谩守药炉看火候，但看神息任天然。
群阴剥尽丹成熟，跳出凡笼寿万年。
严陵道上杂咏七首
洪咨夔（宋代）

江上送行潮汛小，舡头回首夕阳多。
人生有几柳如此，客思不禁花奈何。
秋日卧病焚香礼佛甚萧寥也成四韵
赵录缜（清代）

渐觉流光暮，萧条倍惨然。秋心最摇落，病骨况缠绵。

奉佛三生石，焚香一缕烟。药炉伴禅榻，消尽菊花天。
枕上
陆游（宋代）

残灯熠熠露萤明，落叶萧萧寒雨声。
堪笑衰翁睡眠少，小诗常向此时成。
老夫
白居易（唐代）

七八年来游洛都，三分游伴二分无。风前月下花园里，

处处唯残个老夫。世事劳心非富贵，人间实事是欢娱。

谁能逐我来闲坐，时共酣歌倾一壶。
晓鸡
秦系（唐代）

黯黯严城罢鼓鼙，数声相续出寒栖。

不嫌惊破纱窗梦，却恐为妖半夜啼。
建中觅菊于希哲因戏作四韵寄云
欧阳澈（宋代）

丐菊东篱带晚烟，持觞独放竹溪仙。拟携赓唱社中侣，来伴沈酣市上眠。

清叔能诗曾不速，广文嗜酒恨无钱。倘蒙闭户同轰饮，一斛豪头也百篇。
南轩竹
曾巩（宋代）

密竹娟娟数十茎，旱天萧洒有高情。
风吹已送烦心醒，雨洗还供远眼清。
新笋巧穿苔石去，碎阴微破粉墙生。
应须万物冰霜后，来看琅玕色转明。
石邦秀侍御再按陕西乃弟翰检先生索赋 其二
顾清（明代）

青云双凤立朝阳，綵笔春生白简霜。心识西行非远别，夜来绿草满池塘。
同七兄及崧上人自坟庄还寺
张耒（宋代）

和风快人意，岸帻晚襟凉。
日落野痕碧，月生淮际光。
论诗得灵运，静语属支郎。
不是耽闲散，从来懒性长。
感叹时事
王迈（宋代）

西风惨淡起愁云，走檄飞书正纠纷。
剑器朝方驱冶匠，戈船夕纠募新军。
马肥已报高秋警，鹤唳那堪中夜闻。
我辈忧边心俗折，棘六灞上漫论勋。
英和尚赞
王庭圭（宋代）

吉州英，铁作觜。莫贬眼，只这是。
舟行青溪道中入歙十二首
方回（元代）

花间预想到家时，笋蕨堆盘荐酒卮。
点检儿童参小学，招呼朋友说新诗。
点绛唇·重午日才过
佚名（宋代）

重午日才过，又经四日逢华旦。月娥降诞。春早桃花嫩。许字方笄，金雀屏开半。东床选。门楣壮观。偕老行如愿。
和江文通杂拟诗三十首 其二十六 袁太尉
弘历（清代）

天经重追远，祭义严求元。周王甲子旦，汉帝枌榆年。

万骑龙游云，千乘水流川。式度百辟随，昭明三辰悬。

前驱属长江，后队苞钟山。建旆既悠悠，伐鼓亦渊渊。

观风辨歌谣，展义惠市廛。家无冻馁贫，户有诗书弦。

鬯卣申景慕，衢樽燕光天。祥飙随斗车，湛露濡玉筵。

左史执笔后，太师抱律前。徵招义诚合，希共八风宣。
次韵和留守宋适推官游宴御河二首 其二
韩琦（宋代）

三月春容骀荡天，御流飞舸引双旃。十分芳景无三二，四合游人有万千。

花任风残犹逐水，酒随歌半已空船。病夫且伴嘉宾醉，不过明朝卯尚眠。
古驿
陆游（宋代）

古驿桥边艇子横，每因羁旅惬幽情。
窗间月落无花影，枕上潮来有橹声。
旧友凋零归梦想，新诗邂逅得天成。
今朝有喜君知否？秋雨晴时小疾平。
初抵富沙二首
华岳（宋代）

芳草不随春水绿，连山犹带夕阳明。
人生有酒且行乐，休向河梁问子卿。
风水洞
司马槱（宋代）

藤梢蔓荒寒，藓花阴空青。窈窕石窦中，两耳风雨并。

初闻声萧骚，活火急铜瓶。再听逗馀响，万羽起寒汀。

我疑此山空，石脚连沧溟。中有蛟龙蛰，鼻息隐雷霆。

又迓仙翁去，丹灶留岩扃。至今炉鼎中，水火争不停。

山前老比丘，霜眉眼如萤。能传古老语，濯我耳昕醒。

便欲慰尘凡，脱我随爽灵。
品令（二之二）
秦观（宋代）

掉又惧。天然个品格。于中压一。帘儿下时把鞋儿踢。语低低、笑咭咭。

每每秦楼相见，见了无限怜惜。人前强不欲相沾识。把不定、脸儿赤。
送杨员外
欧阳修（宋代）

予昔走南宫，江湖浩然涉。
今来厌尘土，常怀把轻楫。
闻君东南行，山水恣登蹑。
秋江湛已清，树色映丹叶。
羡君舟插◇，去若鱼鼓鬣。
君家兄弟才，门族当世甲。
行期荐贤书，疾驿来上合。
西平乐 登鸡鸣寺，眺古伤今之作
陈锐（清代）

树杪台城，雾中幕府，弥望路插青郊。清角还来，暮潮初上，愁声尽卷前朝。

叹霸国山川似旧，宫井燕支未湫，春灯燕子，看来一例沈销。

争说东山丝竹，残局里、卧起也无聊。

令威重到，兰成易老，一发江南，魂断谁招。空伫想、蘅州露夕，萝洞花时，便有渔翁载酒，野客携琴，官里何将捉尔曹。

归去未归，泥涂久滞，松菊徒荒，对此躇跱，物换人非，东风泪湿湘皋。
陋巷
吕本中（宋代）

陋巷客自稀，短日寒未到。感君时一来，得以慰怀抱。

论文有根柢，落笔清且奥。如歌五弦琴，促轸有馀操。

黄花开正繁，薄酒可相劳。请君寻此盟，妙处同一造。
申王画马图
苏轼（宋代）

天宝诸王爱名马，千金争致华轩下。当时不独玉花骢，飞电流云绝潇洒。

两坊岐薛宁与申，凭陵内厩多清新。肉騣汗血尽龙种，紫袍玉带真天人。

骊山射猎包原隰，御前急诏穿围入。扬鞭一蹙破霜蹄，万骑如风不能及。

雁飞兔走惊弦开，翠华按辔从天回。五家锦绣变山谷，百里舄珥遗纤埃。

青骡蜀栈西超忽，高准浓娥散荆棘。苜蓿连天鸟自飞，五陵佳气春萧瑟。
催老泉凿井
王洋（宋代）

全师何日凿新泉，浇涤尘埃是胜缘。恐为师无均济力，长招官索欠租钱。
郡伯曾西洲年丈诗翰见寄云中和答 其一
区元晋（明代）

朅来万里札，开拆岭云光。讶别岁频换，相思梅又香。

秦机诗并锦，蜀茧字飞霜。翻忆杨雄宅，琼瑶几树芳。
六无吟
刘黻（宋代）

食无肉兮出无友，居无室兮病无医。
冬无炭兮夏无泉，祠有坡翁慰我思。
乞晓
赵蕃（宋代）

乞晓占云物，过东迁过西。
已因月仰瓦，真验水平溪。
齐楚自得失，短长从鹤鹥。
谁能效巢穴，聊得寄诗题。
次韵司封使君立春纪事
朱长文（宋代）

碧瓦犹藏腊雪寒，东杓初向斗旁观。
雪垂华旦天京远，雉舞条风野老欢。
官柳嫩黄迎皂盖，园蔬新绿委金盘。
诗才例作姑苏守，一曲阳春喜岁端。
题毗陵上人院
朱庆馀（唐代）

院深终日静，落叶覆秋虫。盥漱新斋后，修行未老中。

映松山色远，隔水磬声通。此处宜清夜，高吟永与同。
上乌林天使三首 其一
宇文虚中（宋代）

平生随牒浪推移，只为生民不为私。万里翠舆犹远播，一身幽圄敢终辞。

鲁人除馆西河外，汉使驱羊北海湄。不是故人高议切，肯来军府问钟仪。
哭亡儿明道 其十二
屈大均（明代）

两年离祖母，苦忆故归来。患难吾虽脱，饥寒汝可哀。

如知应入梦，不忘更投眙。乞以愚终老，皇天不爱才。
谢仲谋示新诗
黄庭坚（宋代）

赠我新诗许指瑕，令人失喜更惊嗟。
清於夷则初秋律，美似芙惊八月花。
采菲直须论下体，链金犹欲去寒沙。
唐朝韩老夸张籍，定有云孙作世家。
送米与人
姜特立（宋代）

乞米未伤廉，送米岂为辱。且炊子美饭，试慁伯夷腹。

虽无乳烝豚，便可蔬当肉。料得贤孟光，举案欢自足。
老龙引子归潮图
曾爟（明代）

海门秋气横江来，怒涛殷地如奔雷。苍龙教子习潮势，排风喷雪烟云开。

忆昔深潭事冲举，直上穹霄轻一羽。曾嘘数滴翻瓢浆，散作九州三日雨。

只今回顾思潜踪，引子不敢施神通。却愁幼小易飘忽，一瞬万里天无功。

我闻灵物多奇异，潜飞大小皆随意。画师恐是张僧繇，写向生绡若真致。

龙今育子犹世人，古来有欲皆可驯。何当重起豢龙氏，爱养留作商岩臣。
送杜十八之广南
王安石（宋代）

东南炎海外，寻访又输君。
过岭猿啼暖，贪程马送曛。
清谈消瘴疠，秀句起烟云。
及早来乡荐，朝廷尚右文。
上运管张平国
华岳（宋代）

双峰十月客辞家，廷老相期下九华。
检早不逢陶靖节，唤船同过鲤鱼沙。
送赵德庄右司赴江东漕八首 其八
曾协（宋代）

我公廊庙姿，当为济时霖。生材必有用，应物初无心。

异时百僚上，金貂耀华簪。富贵恐不免，易退其自今。
自君之出矣 其二
温纯（明代）

自君之出矣，梦中笑语并。既醒还思梦，复恐梦难成。
贺李微之兼工侍二首
岳珂（宋代）

奎章夜下九重天，雍乘畴咨法从贤。
纪雉重开五工正，止麟还见一经传。
紫荷佩袷新簪橐，青汗磨铅旧简编。
便合史筵尊领袖，红云堆里望台躔。
句
文同（宋代）

来观古柏丹渊客。丁已年五月二十三日题
刘伶墓
仇远（元代）

凤浦鸳湖西有坟，此茔寂寞海边村。
落花红雨鬼仙句，淡月黄昏酒圣魂。
有锸已随棺槨化，无碑空信艾刍言。
螟蛉蜾蠃今何在，起为先生酹一尊。
送沈行恕
释妙声（明代）

挟策事行迈，言往五湖滨。阴风结山岳，落叶满河津。

之子忽已远，我怀将焉陈。志士惜白日，行客念萧晨。

况兹艰难际，夺我心所亲。中情苟不移，在远犹比邻。

毋为离别苦，庶以道自珍。
浣溪沙（新安驿席上留别）
范成大（宋代）

送尽残春更出游。风前踪迹似沙鸥。浅斟低唱小淹留。月见西楼清夜醉，雨添南浦绿波愁。有人无计恋行舟。
送孙隆州
李流谦（宋代）

万里对明光，真实一字字。
九陛元不隔，是亦父子尔。
我读公车牍，再拜甚欢喜。
玉色近昕夕，王度日冠粹。
再析山中符，可以觇胸次。
道行国无小，意甘食则旨。
平生熟窥觇，步步圣贤地。
造物宝其人，华皓表斯世。
从军落穷塞，愁破觌清峙。
蜗庐仅缠躯，鼓钟日在耳。
何以充淹留，白日不可系。
长年慕道德，师友别匪易。
踯躅南城隅，竚立渺无涘。
不见两朱轮，但见嘉陵水。
再游朱氏山房用前韵
张宁（明代）

九转新成玉鼎砂，洞门深锁是谁家。鹤书一寄连沧海，凤管双吹隔紫霞。

旧雨重来前度客，东风又发去年花。何当了却平生事，馀向山间老岁华。
西轩寓居
陈与义（宋代）

牢落西轩客，巡檐费独吟。
桃花明薄暮，燕子闹微阴。
辛苦元吾事，淹留更此心。
小窗随意写，蛇蚓起相寻。
送洪州通判何太博先归新淦
梅尧臣（宋代）

拜官江上客，乘马不乘船。
独畏蛟龙浪，将归风雨天。
葛花侵野径，源水入腴田。
君住巴丘下，西山道路连。
感怀诗 其二十一
桑悦（明代）

仙都鼎湖峰，特立千万丈。平原远环侍，高岭争揖让。

结庐临绝顶，四海一骋望。至人骑元气，游戏青冥上。
下元日暖甚夜风雨大作早微雪从子潗以酴醾来
楼钥（宋代）

眼明喜见早酴醾，窗外风号集霰时。梅蕊已惭前腊破，芳心休用怨春迟。

纳凉除夜昨几似，见雪芭蕉今不疑。若使洛人真得此，应须更诧百宜枝。
和吉祥孜老二诗
释宝昙（宋代）

白头身老大江南，已约孤云共一庵。
有道故人今隔海，不应龙卧在深潭。
编茅固作痴儿计，闭户全胜俗客谈。
剩种木奴千百本，不忧土锉冷松龛。
次韵邵文伯怀桐渚与陈子高唱酬之乐
周紫芝（宋代）

谪仙骑鲸上天去，万古风流一丘土。去天尺五城南杜，晚上瞿丘望江渚。

两翁憔悴人不与，造物嗔渠作奇语。陈侯笔势谁可禦，九鼎自可独力举。

梦中尺锦君尽取，时向胸中作吞吐。邵郎诗高孰宾主，一笑相看两相许。

清歌那忍听金缕，渠坐诗穷君勿怒。衰翁老气不可鼓，篆鼎瓦棺心好古。

此别相逢定何所，他时剥啄叩君户，藜杖经行尚堪拄。
望行人二首
张舜民（宋代）

登高恨不高，望远恨不见。
不见远征人，但见青山晚。
今岁雁空回，明年燕又来。
燕雁无凭讯，何用上高台。
霜草
杨万里（宋代）

霜前乱碧未全枯，霜後纷黄却更苏。
偷吃瑶台青女粉，都生琼发与银须。
铜柱南边石作关海门镇外碧成湾喜君心似朝宗水直过千重万叠山 其四
张以宁（明代）

十月南方暑气微，洱河驿外叶初飞。遥知夹岸人争看，入贡中朝使者归。
题刘君鼎臣盘谷图
史弥宁（宋代）

岩壁开张半幅悭，权名人见若为颜。
那知别有具丘壑，不在区区纸上山。
赠区守斋
成鹫（清代）

男儿守身如守城，枕戈待旦中屏营。男儿守节如持盈，临深履薄时兢兢。

眼中相识满天下，孝廉孰有如先生。先生自处良不薄，独立鸡群类孤鹤。

读书往往师古人，气象森森近台阁。去年走马黄金台，手持白璧归去来。

闭门却埽谢宾客，雀罗门巷荒苍苔。山中野人经岁别，重过书堂散愁结。

半篱霜色映黄花，四座清风解烦热。主人自号守斋翁，笑杀满城黄口童。

黄口儿童且缄口，听我山翁说翁守。世人所守田与庐，此翁自守惟诗书。

世人所守钱与帛，此翁自守惟清白。世人所守逢与迎，此翁自守惟坚贞。

世人所守名与利，此翁自守惟道义。翁之所守予所思，泰山乔岳遥相期。

相期白首长如此，若问儿童那得知。
如梦令（酥花）
赵彦端（宋代）

鸳瓦初凝霜粟。冰笋旋裁春玉。巧思化东风，唤省蕊红枝绿。清淑。清淑。会有蜂栖蝶宿。
清明
赵蕃（宋代）

寒食又清时，连阴得蹔晴。
欲知春事晚，已见绿阴成。
蝶有俱飞逐，鸟仍求友声。
春衣期暖至，短褐尚寒生。
舟中
释文珦（宋代）

沧波渺渺思无穷，归棹悠悠信夕风。
睡去不知何处泊，觉来霜朋满船篷。
九日世兴席上有感用齐山韵
顾清（明代）

城阙秋风木叶飞，西山落日翠烟微。园亭到处花自好，鸿雁来时客未归。

短发有情怜破帽，长绳无计挽斜晖。寻常遍插茱萸地，注目江云空湿衣。
吾兄文夫宦游天台余将官於江左不胜感离之情
王淹（宋代）

小草有远志，大樗可长年。
山林自相许，风雨堪独眠。
稍须三径资，莫问五湖船。
从今坐右铭，可刻招隐篇。
晓晴发芜湖吴波亭二首
杨万里（宋代）

八日川涂九雨风，船中出得入泥中。
老夫强项谁能那，雨止风休伎自穷。
塞下曲
史夔（清代）

明月中天秋气清，令严刁斗最分明。前山夜半雕翎响，知是官军射虎行。
闻梁养源归卧病未出作诗问之
王庭圭（宋代）

试访伯鸾强健不，但传烟渚有归舟。欲闻大士一转语，为洗南荣十日愁。

青壁万寻人似玉，碧云千里月垂钩。我如堪问维摩病，狮子坐中无此流。
依韵和钱深推官见寄
梅尧臣（宋代）

无才不敢学阳秋，嗜酒时能问大酋。
前日偶从河上饮，文章何可并英游。
言怀
钱起（唐代）

夜月霁未好，云泉堪梦归。如何建章漏，催著早朝衣。
兵部宋尚书挽词二首
周必大（宋代）

识面嗟虽晚，论心乐未央。
经帷叨并席，官舍许连墙。
俶讶亲针石，俄惊授印章。
梅花佳句在，无复铁心肠。
和韩孟郁回文 其一
张博（明代）

秋天海上早鸿飞，隔岁惊看远信归。愁里望来书咄咄，阵成空度影依依。

流云暮映寒江静，碧汉秋垂晚露微。幽意野情牵别恨，楼高照落月中机。
酬洞庭陈秀才
齐己（唐代）

何必要识面，见诗惊苦心。此门从自古，难学至如今。

青草湖云阔，黄陵庙木深。精搜当好景，得即动知音。
读书台
周巽（元代）

晓上读书台，台高接上台。书生灯火梦，丞相衮衣来。

山色看还近，松阴扫不开。倚阑吟眺处，独鹤暮飞回。
丑奴儿（醉中有歌此诗以劝酒者，聊隐括之）
辛弃疾（宋代）

晚来云淡秋光薄，落日晴天。落日晴天。堂上风斜画烛烟。

从渠去买人间恨，字字都圆。字字都圆。肠断西风十四弦。
题云州老人刘寿云诗卷 其二
周伯琦（元代）

东阡种粟西畦菜，凿石得泉如蜜甜。土酥瀹羹可供客，绕膝孙曾挽白𩓾。
落叶次江观察韵 其二
马凤翥（清代）

舞幕穿帘乱眼多，不堪裁剪奈愁何。轻随野鸟孤云去，响蹋空林夜月过。

题怨汉宫翻旧曲，含凄越女罢新罗。祇因一雁萧萧下，引遍城头乌尾讹。
春秋宫词 其五 叔隗、季隗
章钟祜（清代）

二女联芳并擅娇，洞房定使客魂消。君臣绝代称僚婿，不让东吴大小乔。
闲居
徐贲（元代）

谢事返丘壑，退耕理田园。
兹心获遂初，稍得酒中悁。
振策升崇褵，扬舲溯长川。
惊湍信汩汩，清溜自涓涓。
新兰艳迟日，密竹曳丛烟。
东馆朝燕坐，西林暮独还。
朋旧固云旷，山水聊夤缘。
居諠暂亦遣，习静久乃便。
已幸驻灵药，复能讽瑶编。
既无羡鱼志，外物非所迁。
西湖访梅
赵汝鐩（宋代）

久无梅信息，访问到湖滨。
耐尽一冬冷，开残千树春。
临流转风韵，与雪斗精神。
疏影暗香后，能吟有几人。
九日饮冰玉堂和韵十首 其十
苏葵（明代）

身为冰玉堂中客，梦逐柴桑花下人。老爱曲生成故旧，醉怜金屑弄鲜新。

阳消阴长天何意，燕去鸿来物自神。倒着接䍦学山简，不知踪迹尚红尘。
云边偶成
顾逢（宋代）

彭殇皆定数，万事转头非。
不悟身如寄，安知死是归。
世情趋马首，道眼识鹑衣。
堪笑磻磎老，皤然立钓矶。
自适
真山民（宋代）

年来心迹两悠悠，若比孤云儘自由。
既不贪荣安得辱，纵饶无自亦何忧。
一丝风月严陵钓，千里关山季子裘。
到底行藏定谁是，试将心事问沙鸥。
上范秘监
刘过（宋代）

畴昔经行路，黄山更一过。
天涯知己少，岁晚客愁多。
路断车生角，冰坚水不波。
使君森画戟，闻此盍如何。
与中朝故人
曾由基（宋代）

自怜骨相太邅迍，为米折腰依旧贫。
古史多看多警省，新诗愈旧愈精神。
与游造物真知己，怕说天朝多故人。
兰菊有时忙不得，世间桃李几番新。
杨志祖见贻忠悯手迹
杜越（明代）

拓得平原帖，行间晕日星。丹枫留草疏，翠竹失兰亭。

笔想拳应握，书传墨尚馨。文孙存气骨，脱赠意惺惺。